4 Fa e le gore o kile wa rera mo lefelong le mo go lone batho ba sa kgatlhegeleng molaetsa wa rona, o tla tlhaloganya tsela e moaposetoloi Paulo a neng a ikutlwa ka yone. O feditse dingwaga di ka nna 30 a rera mme o ne a thusa batho ba le bantsi gore ba nne Bakeresete. (Dit. 14:21; 2 Bakor. 3:2, 3) Le fa go ntse jalo, ga a ka a kgona go thusa Bajuda ba le bantsi gore ba direle Jehofa. Tota e bile, bontsi jwa bone ba ile ba mo ganetsa mme bangwe ba ile ba bo ba mo bogisa. (Dit. 14:19; 17:1, 4, 5, 13) Seno se ile sa ama Paulo jang? O ne a re: “Ke bua boammaaruri mo go Keresete . . . ke na le khutsafalo e kgolo le botlhoko jo bo sa kgaotseng mo pelong ya me.” (Bar. 9:1-3) Ke eng fa Paulo a ne a ikutlwa jalo? O ne a rata tiro ya go rera. O ne a rerela Bajuda ka gonne a amega ka bone. Ka jalo, go ne go mo utlwisa botlhoko go ba bona ba gana kutlwelobotlhoko ya Modimo.